b'\n_START_ARTICLE_\nJacobs University Bremen\n_START_SECTION_\n\xc4\xaek\xc5\xabrimas ir akreditacija\n_START_PARAGRAPH_\nJacobs universitetas \xc4\xafkurtas bendradarbiaujant Br\xc4\x97meno miestui, Br\xc4\x97meno universitetui ir Rice universitetui JAV. Oficialiai \xc4\xafkurtas 2001 m. kaip International University Bremen (Tarptautinis Br\xc4\x97meno universitetas). Akredituotas Vokietijos mokslo ir humanitarini\xc5\xb3 moksl\xc5\xb3 tarybos tais pa\xc4\x8diais metais; akreditacija prat\xc4\x99sta dar de\xc5\xa1im\xc4\x8diai met\xc5\xb3 2008 m. Visos bakalauro laipsnio studij\xc5\xb3 programos akredituotos 2004 m. Vokietijos akreditacijos tarybos (agent\xc5\xabros ACQUIN). 2006 m. ruden\xc4\xaf \xc5\xa0veicarijos Jacobs fondas \xc4\xaf universitet\xc4\x85 investavo 200 mln. eur\xc5\xb3 (did\xc5\xbeiausia privati parama auk\xc5\xa1tojo mokslo \xc4\xafstaigai Europoje). R\xc4\x97m\xc4\x97j\xc5\xb3 garbei universitetas pakeit\xc4\x97 pavadinim\xc4\x85 \xc4\xaf Jacobs University Bremen. Jacobs universitas bendradarbiauja su Rice universitetu JAV, Br\xc4\x97meno universitetu, Alfredo V\xc4\x97gerio poliarini\xc5\xb3 ir j\xc5\xabrini\xc5\xb3 tyrim\xc5\xb3 institutu ir Makso Planko j\xc5\xabrin\xc4\x97s biologijos institutu.\n_START_SECTION_\nMoksliniai tyrimai\n_START_PARAGRAPH_\n2010 saus\xc4\xaf Jacobs universitetas pertvark\xc4\x97 savo tyrim\xc5\xb3 sistem\xc4\x85. Suformuoti 9 tarpdisciplininiai centrai, kur bendradarbiauja skirting\xc5\xb3 sri\xc4\x8di\xc5\xb3 mokslininkai. \xc5\xa0iuose centruose specifi\xc5\xa1kai tyrin\xc4\x97jamos \xc4\xaf universiteto bendrosios temos.\n_START_SECTION_\nLaipsniai\n_START_PARAGRAPH_\nJacobs Universitetas si\xc5\xablo studij\xc5\xb3 programas, suteikian\xc4\x8dias bakalauro laipsn\xc4\xaf per 3 metus, magistro laipsn\xc4\xaf per 1,5-2 m., daktaro ir verslo administravimo magistro (MBA) laipsn\xc4\xaf.\n_START_SECTION_\nStudij\xc5\xb3 programos\n_START_PARAGRAPH_\nViena i\xc5\xa1 Jacobs universiteto studij\xc5\xb3 programos dali\xc5\xb3 yra paruo\xc5\xa1iamieji metai, parengiantys vidurini\xc5\xb3 mokykl\xc5\xb3 abiturientus studijoms universitete. Taip pat si\xc5\xabloma 21 bakalauro laipsn\xc4\xaf suteikianti programa, 20 auk\xc5\xa1tesniojo laipsnio program\xc5\xb3 (magistro ir daktaro laipsniams gauti), 2 programos verslo administravimo magistro laipsniui gauti, bei 5 papildomos doktorant\xc5\xabros programos, si\xc5\xablomos Br\xc4\x97meno tarptautin\xc4\x97s socialini\xc5\xb3 moksl\xc5\xb3 auk\xc5\xa1tesniojo laipsnio studij\xc5\xb3 mokyklos (akademinis bendradarbiavimas su Br\xc4\x97meno universitetu, remiamas Vokietijos universitet\xc5\xb3 prana\xc5\xa1umo iniciatyvos). Jacobs universitetas dalyvauja keliose main\xc5\xb3 programose, kuri\xc5\xb3 metu studentai gali praleisti semestr\xc4\x85 u\xc5\xbesienyje. JAV bendradarbiaujama su Carnegie Mellon universitetu, Lafayette koled\xc5\xbeu, Rice universitetu ir Va\xc5\xa1ingtono valstijos universitetu. Azijoje Jacobs universitetas dirba su Thammasat universitetu Bankoke, Tailande. Partneri\xc5\xb3 Europoje s\xc4\x85ra\xc5\xa1e yra Gdansko technologijos universitetas Lenkijoje, Sciences Po Pary\xc5\xbeiuje, Pranc\xc5\xabzijoje, Aberdyno universitete \xc5\xa0kotijoje, Jungtin\xc4\x97je Karalyst\xc4\x97je, Mursijos universitete Ispanijoje, Kaljario universitetu Italijoje, Sapienza universitetu Romoje, Italijoje, ir Utrechto universitetu Olandijoje.\n_START_SECTION_\nFakultetas ir studentai\n_START_PARAGRAPH_\n2010-2011 m. Jacobs universitete dirba 122 d\xc4\x97stytojai. Jiems padeda 254 mokslininkai ir kiti darbuotojai. Jacobs universitete studijuoja 1245 studentai i\xc5\xa1 102 \xc5\xa1ali\xc5\xb3. 12 student\xc5\xb3 studijuoja paruo\xc5\xa1iamuosiuose metuose, 644 siekia bakalauro laipsnio, 161 studijuoja magistrant\xc5\xabroje, 428 doktorant\xc5\xabroje. D\xc4\x97stytoj\xc5\xb3 ir student\xc5\xb3 santykis yra 1:10. Jacobs universitete mokosi studentai i\xc5\xa1 5 \xc5\xbeemyn\xc5\xb3. 7,1% student\xc5\xb3 atvyko i\xc5\xa1 Afrikos, 8,3% i\xc5\xa1 Amerikos, 20,6% i\xc5\xa1 Azijos, 0,2% i\xc5\xa1 Australijos ir Okeanijos, 27,2% i\xc5\xa1 Ryt\xc5\xb3 Europos, 36,6% i\xc5\xa1 Vidurio ir Vakar\xc5\xb3 Europos. Vokie\xc4\x8diai sudaro 31% vis\xc5\xb3 universiteto student\xc5\xb3.\n_START_SECTION_\nAbsolventai\n_START_PARAGRAPH_\nJacobs universiteto absolvent\xc5\xb3 asociacij\xc4\x85 2004 m. \xc4\xafk\xc5\xabr\xc4\x97 pirmieji \xc4\xafstaigos studentai. Nuo tada absolvent\xc5\xb3 skai\xc4\x8dius padid\xc4\x97jo daugiau, nei de\xc5\xa1imteriopai - nuo 130 iki ma\xc5\xbedaug 1500, i\xc5\xa1 kuri\xc5\xb3 80% prisijungia prie asociacijos. Norint sukurti teisin\xc4\x99 sistem\xc4\x85, padedan\xc4\x8di\xc4\x85 absolventams dalyvauti universiteto veikloje ir formuoti jo ateit\xc4\xaf, 2008 m. \xc4\xafkurta bendrov\xc4\x97 Jacobs University Bremen Alumni & Friends GmbH. 99% bendrov\xc4\x97s priklauso absolventams, 1% - universitetui. \xc4\xaemon\xc4\x97 yra viena i\xc5\xa1 trij\xc5\xb3 universiteto akcinink\xc5\xb3.\n_START_SECTION_\nVieta ir patogumai\n_START_PARAGRAPH_\nJacobs universitetas yra Br\xc4\x97meno mieste, Vokietijoje, nuo miesto centro student\xc5\xb3 miestelis nutol\xc4\x99s 17 km.\n_START_SECTION_\nStudent\xc5\xb3 miestelis\n_START_PARAGRAPH_\nJacobs universitetas yra student\xc5\xb3 miestelyje. Park\xc4\x85 primenan\xc4\x8diame 30 hektar\xc5\xb3 sklype yra student\xc5\xb3 bendrabu\xc4\x8diai, universiteto administracija, mokymo ir tyrim\xc5\xb3 pastatai (apie 5600 m\xc2\xb2 laboratorij\xc5\xb3), Informacijos resurs\xc5\xb3 centras - biblioteka su i\xc5\xa1samiais skaitmeninias i\xc5\xa1tekliais ir \xc4\xaf ateit\xc4\xaf orientuota informacine technologija, sve\xc4\x8di\xc5\xb3 namai, sporto ir laisvalaikio pastatai.\n_START_SECTION_\nMokslo parkas\n_START_PARAGRAPH_\n2010 m. rugpj\xc5\xabt\xc4\xaf Jacobs universitetas sureng\xc4\x97 \xc5\xa1vent\xc4\x99 mokslo parko statyb\xc5\xb3 prad\xc5\xbeios \xc5\xa1alia miestelio proga. Parkas 4 hektar\xc5\xb3 plote suteiks galimyb\xc4\x99 atlikti mokslinius tyrimus ir ploto darbui naujai \xc4\xafkurtoms technologij\xc5\xb3 \xc4\xafmon\xc4\x97ms.\n_START_SECTION_\nU\xc5\xbeklasin\xc4\x97 veikla\n_START_PARAGRAPH_\nJacobs universitete veikia daug b\xc5\xabreli\xc5\xb3, kuriuos galima grubiai skirstyti \xc4\xaf sporto ir men\xc5\xb3. Sporto u\xc5\xbesi\xc4\x97mimams priklauso irklavimas, futbolas, krep\xc5\xa1inis, tinklinis, kriketas, regbis, klasikiniai ir pramoginiai \xc5\xa1okiai, vaik\xc5\xa1\xc4\x8diojimas lynu, \xc5\xbeaidimas skraidan\xc4\x8diomis l\xc4\x97k\xc5\xa1t\xc4\x97mis ir kovos menai. Menams priklauso student\xc5\xb3 laikra\xc5\xa1tis Pulse of the World (Pasaulio pulsas), Jungtini\xc5\xb3 taut\xc5\xb3 modeliavimo bendrija BRIMUN, debat\xc5\xb3 draugija, aplinkosaugos b\xc5\xabrelis, men\xc5\xb3 b\xc5\xabrelis ir pan.'